b'\n_START_ARTICLE_\nMajandusanal\xc3\xbc\xc3\xbcs\n_START_PARAGRAPH_\nMajandusanal\xc3\xbc\xc3\xbcs (inglise keeles economic analysis) on majanduslike n\xc3\xa4itajate uurimine ja v\xc3\xb5rdlemine, et n\xc3\xa4ha, kas ressursse kasutatakse optimaalselt. Anal\xc3\xbc\xc3\xbcsi eesm\xc3\xa4rk on anda selge \xc3\xbclevaade majanduslikust olukorrast ja kindlaks teha, kui efektiivselt majandus v\xc3\xb5i mingi osa sellest toimib.\n_START_SECTION_\nMajandusanal\xc3\xbc\xc3\xbcsi olemus\n_START_PARAGRAPH_\nAnal\xc3\xbc\xc3\xbcs on tegevus, mille k\xc3\xa4igus uuritakse andmeid ja teavet eri s\xc3\xbcndmuste, asjade v\xc3\xb5i isikute kohta nii mineviku, oleviku kui ka tuleviku perspektiivist. Neid m\xc3\xb5\xc3\xb5detakse, v\xc3\xb5rreldakse ja m\xc3\xb5testatakse lahti. Saadud tulemused esitatakse tekstina, graafiliselt v\xc3\xb5i matemaatiliselt. Tulemuste abil on v\xc3\xb5imalik anda hinnanguid ja m\xc3\xa4\xc3\xa4rata kindlaks protsesside edasise juhtimise asjaolud. _NEWLINE_Majandusanal\xc3\xbc\xc3\xbcs ei ole juhtimisotsuste ettevalmistamisel kujunenud veel piisavalt t\xc3\xa4htsaks ega k\xc3\xb5rgetasemeliseks. \xc3\x84rilisi eba\xc3\xb5nnestumisi p\xc3\xb5hjustab peamiselt ebakvaliteetne anal\xc3\xbc\xc3\xbctiline ettevalmistus. Seda saaks v\xc3\xa4ltida, kui otsuseid ette valmistava anal\xc3\xbc\xc3\xbcsi kvaliteeti parandada.\n_START_SECTION_\nMajandusanal\xc3\xbc\xc3\xbcsi p\xc3\xb5hietapid\n_START_PARAGRAPH_\nMajandusanal\xc3\xbc\xc3\xbcs koosneb viiest p\xc3\xb5hietapist:_NEWLINE_1. majandusanal\xc3\xbc\xc3\xbcsi \xc3\xbclesande laiendamise kava koostamine,_NEWLINE_2. anal\xc3\xbc\xc3\xbcsi\xc3\xbclesande lahendamiseks vajaliku informatsiooni kogumine ja kontrollimine,_NEWLINE_3. anal\xc3\xbc\xc3\xbctiliste n\xc3\xa4itajate valik ja v\xc3\xa4\xc3\xa4rtuste v\xc3\xa4ljaarvutamine,_NEWLINE_4. n\xc3\xa4itajate anal\xc3\xbc\xc3\xbcs ja v\xc3\xb5rdlus,_NEWLINE_5. tulemuste \xc3\xbcldistamine ja p\xc3\xbcstitatud \xc3\xbclesande lahendamiseks vajalike j\xc3\xa4relduste tegemine.\n_START_SECTION_\nAnal\xc3\xbc\xc3\xbcsi vajalikkus\n_START_PARAGRAPH_\nMajandusanal\xc3\xbc\xc3\xbcs pakub huvi nii omanikele, juhtkonnale, laenuandjatele, pangale, klientidele kui ka riigile. Anal\xc3\xbc\xc3\xbcsi p\xc3\xb5hjalikkus oleneb huvir\xc3\xbchmast. Anal\xc3\xbc\xc3\xbcsist selguvad ettev\xc3\xb5tte finantsseisund, kasum ja muud n\xc3\xa4itajad. Laenuandjad ja pangad soovivad anal\xc3\xbc\xc3\xbcsi kaudu saada teavet ettev\xc3\xb5tte finantsseisundi ja maksev\xc3\xb5ime kohta ning hinnata ettev\xc3\xb5tte j\xc3\xa4tkusuutlikkust, et v\xc3\xa4hendada finantseerimis- ja investeerimisriske. Riigile on oluline teada ettev\xc3\xb5tte keskkonnam\xc3\xb5ju. Kliente ja tarnijaid huvitab tootmise v\xc3\xb5i teenuse kvaliteet. K\xc3\xb5ik eelnev on t\xc3\xa4htis ka omanikele ja juhtkonnale. \xc3\x9cha enam n\xc3\xb5utakse tavalisele majandusaastaaruandele lisaks selgitusi ettev\xc3\xb5tte tegevuse ja tulemuste kohta. \xc3\x84riplaanide ja arengukavade koostamisel on majandusanal\xc3\xbc\xc3\xbcs v\xc3\xa4ltimatu aspekt, ei piisa ainult finantsaruannetest. _NEWLINE_Majandusanal\xc3\xbc\xc3\xbcsist selguvad ka ettev\xc3\xb5tte varjatud kaod. Majandusanal\xc3\xbc\xc3\xbcs aitab m\xc3\xa4rgata, kas t\xc3\xb6\xc3\xb6j\xc3\xb5udu, t\xc3\xb6\xc3\xb6aega, materjale ja seadmeid kasutatakse parimal v\xc3\xb5imalikul moel ning kas nendega saavutatakse parimaid v\xc3\xb5imalikke tulemusi.\n_START_SECTION_\nEttev\xc3\xb5tete andmete ja majandusanal\xc3\xbc\xc3\xbcsi leidmine\n_START_PARAGRAPH_\nMajandusanal\xc3\xbc\xc3\xbcsi andmete l\xc3\xa4bit\xc3\xb6\xc3\xb6tamine pakub koost\xc3\xb6\xc3\xb6partneritele, pankadele ja muudele huvilistele kindlustunnet ettev\xc3\xb5ttega koost\xc3\xb6\xc3\xb6 tegemiseks. Ettev\xc3\xb5tete andmeid v\xc3\xb5ib leida eri andmebaasidest ja allikatest, nt ajakirjade ja -lehtede andmebaasidest (nt \xc3\x84rip\xc3\xa4ev, https://infopank.ee/) ning ettev\xc3\xb5tete \xc3\xbchenduste (nt ettev\xc3\xb5tete liitude, assotsiatsioonide, kaubanduskoja) allikatest. K\xc3\xb5ige t\xc3\xa4psemat ja spetsiifilisemat infot sisaldavad ettev\xc3\xb5tete majandusaastaaruanded, mille v\xc3\xb5ib leida ettev\xc3\xb5tete kodulehtedelt, \xc3\xa4riregistrist, inforegistrist jm.'